‘Kapers’ vasgetrek wat hulle glo as metropolisie voordoenArgieffoto Ses mense is Donderdag in Orkney in Noordwes in hegtenis geneem nadat hulle hulself as metropolisiebeamptes voorgedoen het en ŉ vragmotor wou kaap. “Die groep, tussen 25 en 35 jaar oud, is Donderdag omstreeks 17:00 in hegtenis geneem,” het hoofsupt Wayne Minnaar, woordvoerder van die Johannesburgse metropolisie, gesê. ŉ Sersant van die JMPD in Soweto het Sondag ŉ privaatoproep op sy selfoon ontvang van iemand wat gesê het hy benodig die beampte se hulp om ŉ vragmotor te kaap. Die man het gesê ŉ ander beampte van die JMPD het die sersant se selfoonnommer aan hom verskaf. “Die sersant het dadelik die saak by die Suid-Afrikaanse Polisiediens en die JMPD aangemeld,” het Minnaar gesê. Die sersant is aangesê om voor te gee dat hy saam met die misdadigers sou werk sodat die verdagte in hegtenis geneem kon word. “Die verdagte het die sersant Donderdag weer geskakel om ŉ vragmotor in Orkney voor te keer. Lede van die Valke was in verskillende motors en het ses verdagtes in hegtenis neem,” het Minnaar bygevoeg. Die verdagtes het Ekurhuleni-metropolisieuniforms in hulle besit gehad. Die beampte wat die sersant se selfoonnommer aan die verdagte verskaf het, is vermoedelik Donderdagaand in hegtenis geneem. Die groep word aangekla van sameswering om ŉ misdaad te pleeg, poging om ŉ vragmotor te kaap en die besit van ŉ toestel wat die opsporingstoestel in die vragmotor versteur. Die groep sal ook aangekla word dat hulle hulself as metropolisiebeamptes voorgedoen het. Hulle sal na verwagting binnekort in die hof verskyn.